ओडिशा में सामने आए Coronavirus के 1,977 नए मामले, संक्रमण से 10 और लोगों की मौत
ओडिशा में कोरोना वायरस संक्रमण से 10 और लोगों की मौत हो जाने के बाद राज्य में इस वायरस के कारण मरने वाले लोगों की संख्या बढ़कर 324 हो गई है। वहीं शुक्रवार को 1,977 नए मामले सामने आने के बाद राज्य में संक्रमितों की कुल संख्या 54,630 हो गई।
भुवनेश्वर: ओडिशा में कोरोना वायरस संक्रमण से 10 और लोगों की मौत हो जाने के बाद राज्य में इस वायरस के कारण मरने वाले लोगों की संख्या बढ़कर 324 हो गई है। वहीं शुक्रवार को 1,977 नए मामले सामने आने के बाद राज्य में संक्रमितों की कुल संख्या 54,630 हो गई। स्वास्थ्य विभाग के एक अधिकारी ने बताया कि संक्रमण के जो नए मामले सामने आए हैं, उनमें से 1,241 लोग विभिन्न पृथक-वास केंद्रों में रह रहे थे। 736 अन्य मरीज संक्रमितों की संपर्कों की जांच के दौरान सामने आए।अधिकारी ने बताया कि खुर्दा में सर्वाधिक 322 नए मामले सामने आए हैं, इसके बाद गंजाम में 280, मयूरभंज में 120, भद्रक में 118 और कटक में 101 नए मामले सामने आए हैं। संक्रमण के कारण जिन 10 और लोगों की मौत हुई है, उनमें से चार लोगों की मौत गंजाम में और तीन लोगों की मौत पुरी में हुई है। इसके अलावा कटक, संबलपुर और सुदंरगढ़ में एक-एक व्यक्ति की मौत हुई है।अधिकारी ने बताया कि गंजाम में मृतक संख्या बढ़कर 151 हो गई है। राज्य में इस समय 16,352 संक्रमित लोगों का उपचार चल रहा है और 37,901 लोग स्वस्थ हो चुके हैं। इसके अलावा राज्य में कोरोना संक्रमित 53 और लोगों की मौत हुई है, लेकिन उनकी मौत का कारण संक्रमण के बजाय कुछ और बताया गया है। ओडिशा में बृहस्पतिवार को 42,761 नमूनों की जांच की गई। राज्य में अब तक 8,07,826 नमूनों की जांच की जा चुकी है।